Wat as 'n erflater se jongste testament nie gevind word nie? - Jy en die RegJy en die Reg
Tuis › Artikels › Wat as ‘n erflater se jongste testament nie gevind word nie?
Wat as ‘n erflater se jongste testament nie gevind word nie?
Dinsdag | 14 Januarie | 2020
Tannie Sannie is 92 jaar oud. Sy sterf in 2019. Die bank het haar egter in 2017 besoek en ʼn nuwe testament laat opstel. By haar afsterwe handig die eksekuteur ─ die bank ─ ʼn 1986-testament in by die meester. Hulle voer aan dat die 2017-testament verlore geraak het. Tannie Sannie se dogter het egter ʼn kopie van die 2017-testament. Hoe nou gemaak?
Daar is ʼn paar regsbeginsels en opsies ter sprake. Eerstens is dit belangrik om te weet dat daar ʼn vermoede in ons reg bestaan dat die erflater sy testament vernietig het indien die oorspronklike een nie gevind kan word nie. Dit is die normale vermoede wat aanvaar word. Hierdie vermoede kan egter weerlê word deur die nodige getuienis.
Die bogenoemde feite in ag geneem, sal tannie Sannie se dogter heel waarskynlik slaag met ʼn hofaansoek om te aanvaar dat die afskrif van die 2017-testament die laaste wil van die erflater weerspieël. Dan sal die kopie van die 2017-testament deur die meester aanvaar word d.m.v. ʼn hofaansoek. Hierdie aansoek gaan ongelukkig gepaard met heelwat regskoste. Die grootte van die boedel moet egter opgeweeg word teen die bedrag aan regskoste vir so ʼn aansoek.
’n Alternatief sal wees om eerder die getuienis en feite met al die erfgename volgens die 1986-testament te deel en hulle so te probeer oortuig om afstand te doen van hulle erfporsie om dieselfde resultaat te kry as wat die 2017-testament sou hê, sonder dat daar ʼn hofaansoek is.
Hierdie opsies het egter albei potensiële struikelblokke. Daarom is dit weer eens baie belangrik om jou oorspronklike testament in veilige bewaring te laat hou en seker te maak dat dit op ʼn plek is waar dit maklik gevind kan word ten tyde van jou afsterwe.